Principielt og reelt er Aalborg Midtbys Samråd imod, at grønne områder inddrages til andre formål end fritidsliv og rekreation for byens borgere. Det gælder også i forbindelse med byggeriet af det planlagte – og omstridte – parkeringshus på et areal i Fjordmarken, som ligger nabo til den fremtidige Cloud City, bedre kendt som Spritgrunden. - Den holdning melder vi også ud i vores høringssvar til by-og landskabsforvaltningen, men vi er naturligvis klar over, at byggeriet sagtens kan blive gennemført under alle omstændigheder, så derfor har vi en række gode og konstruktive forslag, som vi håber, at politikere og projektmagere vil tage godt imod, siger samrådets formand, Jørgen Andersen. Samrådet foreslår som den bedste løsning – hvis P-huset bygges – at det kommer til at ligge så tæt på jernbanelinjen som overhovedet muligt, og at det allerhelst graves helt ned. Næstbedste løsning er en delvis nedgravning af P-huset, fordi det så kan inddrages som en indbygget del af Fjordmarken. Hvis der bliver en intensiv begrønning og der opbygges anlæg som det f.eks. ses ved Moesgaardmuseet ved Århus, så kan P-huset blive et aktiv for området i stedet for en skæmmende kolos. - Vi mener virkelig, at politikere og folkene bag projektet skal strække sig meget langt og tage de størst mulige hensyn til de grønne områder og den lokale befolknings trivsel, hvis man vælger at bygge i Fjordmarken. Og det er en absolut forudsætning for os, at det grusareal, som i dag rummer parkeringspladser ved Strandvejen, omdannes til en integreret del af Fjordmarken, siger Jørgen Andersen. Han tilføjer, at samrådet også ønsker en opdateret analyse af behovet for parkeringspladser i vestbyen, da man har en formodning om, at kapaciteten i det nærliggende P-hus på Kastetvej langt fra er udnyttet fuldt ud. Samrådet siger i sit høringssvar også, at det planlagte højhus ikke skal bygges højere end 12 etager. Overordnet er det samrådets holdning, at Cloud City med de mange kreative arbejdspladser og nyskabelser sammen med et nyt Aalborg Teater kan blive et meget stort plus for Aalborg i de kommende år.

Opsummering:
Hvis der skal bygges parkeringshus i det grønne anlæg ved Cloud City i Aalborg, så skal det helst graves helt ned - og i hvert fald tilpasses omgivelserne aktivt, mener samråd, som netop har sendt høringssvar til by-og landskabsforvaltningen.